Vier dood, drie beseer toe motor en vragmotor botsArgieffoto Vier mense, waaronder ŉ jong kind, is dood en drie ander beseer toe ŉ motor en ŉ vragmotor gebots het. Annine Siddall, woordvoerder van ER24, het gesê die ongeluk het Saterdagaand op die R64 op Bultfonteinweg, 20 km buite Bloemfontein, plaasgevind. “Ons paramedici het omstreeks 18:00 by die toneel opgedaag en nóg ŉ kind en man aangetref met gemiddelde beserings,” het Siddall gesê. Volgens Siddall was een van die oorlede mans vasgekeer in ŉ Toyota Conquest. “Meganiese toerusting is gebruik om hom van die motor te bevry.” Die bestuurder van die Toyota Conquest het geringe beserings opgedoen. ŉ Ambulans het die drie pasiënte na ŉ nabygeleë hospitaal vervoer vir verdere mediese behandeling. Die polisie ondersoek die voorval.